               AN COIMISIÚN EORPACH
            An Bhruiséil,29.4.2022
            COM(2022) 191 final
            2022/0136(NLE)

            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh sa Chomhairle Comhlachais a bunaíodh leis an gComhaontú Eora-Mheánmhara lena mbunaítear comhlachas idir na Comhphobail Eorpacha agus a mBallstáit, de pháirt, agus Poblacht Arabach na hÉigipte, den pháirt eile, maidir le Tosaíochtaí Comhpháirtíochta an Aontais Eorpaigh agus na hÉigipte a ghlacadh

               MEABHRÁN MÍNIÚCHÁIN

               1.Ábhar an togra

               Baineann an togra seo leis an gcinneadh lena mbunaítear an seasamh atá le glacadh thar ceann an Aontais i gComhairle Comhlachais an Aontais Eorpaigh agus na hÉigipte i ndáil le tosaíochtaí comhpháirtíochta an Aontais Eorpaigh agus na hÉigipte a bhfuil sé beartaithe a ghlacadh le haghaidh na tréimhse 2021-2027.

               2.Comhthéacs an togra

               2.1.An Comhaontú Eora-Mheánmhara

               An Comhaontú Eora-Mheánmhara lena mbunaítear comhlachas idir na Comhphobail Eorpacha agus a mBallstáit, de pháirt, agus Poblacht Arabach na hÉigipte, den pháirt eile, síníodh é an 25 Meitheamh 2001 i Lucsamburg agus tháinig sé i bhfeidhm an 1 Meitheamh 2004
                  1
                (‘an Comhaontú’). Leis an gComhaontú Comhlachais seo tugtar an bunús dlí atá leis an gcaidreamh déthaobhach idir an tAontas Eorpach agus an Éigipt.

               Tá sé d’aidhm ag an gComhaontú:

               –creat iomchuí a sholáthar le haghaidh an idirphlé pholaitiúil, lena bhféadfar forbairt a dhéanamh ar an dlúthchaidreamh polaitiúil idir na Páirtithe,

               –na coinníollacha a bhunú maidir le léirscaoileadh céimnitheach na trádála in earraí, i seirbhísí agus i gcaipiteal,

               –forbairt caidrimh chothroim eacnamaíoch agus shóisialta a chothú idir na Páirtithe trí bhíthin idirphlé agus comhair,

               –feabhas a chur ar dhálaí maireachtála agus fostaíochta, agus cur le táirgiúlacht agus cobhsaíocht airgeadais,

               –comhar réigiúnach a spreagadh d’fhonn cómhaireachtáil shíochánta agus cobhsaíocht eacnamaíoch agus pholaitiúil a chomhdhlúthú,

               –comhar a chur chun cinn i réimsí eile a bhfuil leas coiteann acu iontu.

               2.2.Comhairle comhlachais an Aontais Eorpaigh agus na hÉigipte

               Bunaíodh Comhairle Comhlachais an Aontais Eorpaigh agus na hÉigipte le hAirteagal 74 den Chomhaontú Eora-Mheánmhara.

               Tá sé de chumhacht ag an gComhairle Comhlachais cinntí a ghlacadh chun cuspóirí an Chomhaontaithe a bhaint amach sna cásanna sin dá bhforáiltear ann, agus chun moltaí iomchuí a dhéanamh. Tá na cinntí ceangailteach ar na Páirtithe. De réir na Rialacha Nós Imeachta, is iad an tAontas Eorpach agus an Éigipt a dhéanann cathaoirleacht ar an gComhairle Comhlachais, ar bhonn idirmhalartach ar feadh tréimhse 12 mhí. Foráiltear go dtiocfaidh an Chomhairle Comhlachais le chéile ar leibhéal na n‑airí uair amháin sa bhliain ar a laghad.

               2.3.An gníomh atá beartaithe ag Comhairle Comhlachais an Aontais Eorpaigh agus na hÉigipte

               Le linn an naoú cruinniú de Chomhairle Comhlachais an Aontais Eorpaigh agus na hÉigipte, tá an Chomhairle le moladh maidir le Tosaíochtaí Comhpháirtíochta an Aontais Eorpaigh agus na hÉigipte a ghlacadh le haghaidh na tréimhse 2021-2027 (‘an gníomh atá beartaithe’).

               Tá sé de chuspóir ag an ngníomh atá beartaithe an chomhpháirtíocht idir an tAontas Eorpach agus an Éigipt le linn na tréimhse 2021-2027 a threorú agus a bheith ina bhonn eolais ag an gcomhpháirtíocht sin.

               Le Beartas Comharsanachta athbhreithnithe na hEorpa
                  2
                a glacadh i mí na Samhna 2015, leagtar síos creat chun an caidreamh déthaobhach le comhpháirtithe a shainiú. Ba cheart an méid sin a chuimsiú i ndoiciméad polaitiúil dar teideal ‘Tosaíochtaí Comhpháirtíochta’, ar doiciméad é atá ina phríomhphointe tagartha le tíortha comhpháirtíochta chun teacht ar chomhaontú maidir le tacar teoranta tosaíochtaí spriocdhírithe le haghaidh na mblianta atá le teacht. Tá comhpháirtíocht sheanbhunaithe ag an Aontas Eorpach agus an Éigipt. D’fhonn an caidreamh láidir ilghnéitheach idir an dá chomhpháirtí a neartú a thuilleadh, sainaithníodh Tosaíochtaí Comhpháirtíochta chun tacú le cur chun feidhme Chomhaontú Comhlachais an Aontais Eorpaigh agus na hÉigipte.

               Sna ‘Tosaíochtaí Comhpháirtíochta’ léirítear leasanna coiteanna agus dírítear ar réimsí ina rachadh an comhar idir an tAontas agus an Éigipt chun comhthairbhe dóibh. Is iad seo a leanas na príomhthosaíochtaí polaitiúla a shainaithnítear sa chaidreamh idir an tAontas agus an Éigipt le haghaidh na tréimhse 2021-2027: (i) Geilleagar agus Forbairt Shóisialta Nua-aimseartha Inbhuanaithe na hÉigipte; (ii) Comhpháirtithe i ndáil leis an mBeartas Eachtrach; (iii) Feabhas a chur ar an gCobhsaíocht.

               3.An seasamh atá le glacadh thar ceann an Aontais

               An seasamh atá le glacadh thar ceann an Aontais, is é ba cheart a bheith ann dréacht‑Thosaíochtaí Comhpháirtíochta an Aontais Eorpaigh agus na hÉigipte a fhormheas mar atá i gceangal leis an togra seo.

               I dtaca le Tosaíochtaí Comhpháirtíochta an Aontais Eorpaigh agus na hÉigipte, is léiriú iad ar chomhspriocanna Bheartas Comharsanachta na hEorpa mar chomhlimistéar síochána, cobhsaíochta agus rathúnais. Tá sé d’aidhm acu aghaidh a thabhairt ar na dúshláin choiteanna atá roimh an Aontas agus an Éigipt, leasanna comhpháirteacha a chur chun cinn agus cobhsaíocht fhadtéarmach agus forbairt inbhuanaithe a ráthú ar an dá thaobh. Thairis sin, tá siad ag teacht leis an sprioc a luadh sna Conclúidí ón gComhairle Eorpach an 10 go dtí an 11 Nollaig 2020
                  3
                maidir leis an tosaíocht straitéiseach de chuid an Aontais go mbeadh Comharsanacht an Deiscirt daonlathach, níos cobhsaí, níos glaise agus níos rathúla.

               Sna Tosaíochtaí Comhpháirtíochta tugtar aird ar leith ar threisiú an chomhair arna threorú le Clár Oibre nua an Aontais don Mheánmhuir
                  4
                agus an Plean Eacnamaíoch agus Infheistíochta do Chomharsana an Deiscirt
                  5
                a ghabhann leis, mar aon leis an gComhaontú Glas don Eoraip agus Conclúidí ón gComhairle maidir le Comhpháirtíocht athnuaite le Comharsanacht an Deiscirt an 16 Aibreán 2021
                  6
               , agus tugtar aird ar leith ar dhrochthionchar socheacnamaíoch phaindéim COVID-19 a mhaolú lena n‑áirítear téarnamh glas digiteach athléimneach cuimsitheach. Le Comhaontú Comhlachais an Aontais Eorpaigh agus na hÉigipte, socraítear an creat ginearálta le haghaidh an chomhair agus le haghaidh na dTosaíochtaí Comhpháirtíochta. Treoraítear na Tosaíochtaí Comhpháirtíochta le Clár Oibre 2030 don Fhorbairt Inbhuanaithe
                  7
               , le Spriocanna Forbartha Inbhuanaithe na Náisiún Aontaithe, le Comhaontú Pháras maidir leis an athrú aeráide mar aon le gealltanas comhroinnte do luachanna uilechoiteanna an daonlathais, don smachta reachta agus don urraim do chearta an duine.

               Ba cheart do na Tosaíochtaí Comhpháirtíochta rannchuidiú le gnóthú spriocanna na ndaoine ar an dá thaobh den Mheánmhuir, go háirithe maidir le forbairt inbhuanaithe chuimsitheach, ceartas sóisialta, deiseanna post cuibhiúil, rathúnas eacnamaíoch agus dálaí maireachtála atá feabhsaithe go mór a áirithiú. Is iad príomhghnéithe na spriocanna sin an fás cuimsitheach arb í an nuálaíocht atá mar bhonn leis, rialachas éifeachtach rannpháirteach arna rialú leis an smacht reachta, cearta an duine agus saoirsí bunúsacha, lena n‑áirítear cearta sóisialta agus saothair, cumhachtú na mban d’fhonn an comhionannas inscne a bhaint amach, agus cearta an linbh. Cuirtear san áireamh sna tosaíochtaí freisin ról an Aontais agus ról na hÉigipte mar ghníomhaithe idirnáisiúnta agus tá sé mar aidhm acu comhar déthaobhach agus comhar réigiúnach agus idirnáisiúnta na ngníomhaithe sin a fheabhsú araon. Maidir le nascacht níos fearr idir an tAontas agus an Éigipt, agus aird ar leith á tabhairt ar an tsoghluaisteacht chliste, soghluaisteacht uathoibrithe agus leictreonach, digitiú agus an geilleagar glas, uirlisí tábhachtacha a bheidh iontu lena gcuirfear deiseanna nua comhair ar fáil sa chomhthéacs sin. Le cur chun feidhme na dtionscnamh suaitheanta de chuid Phlean Eacnamaíoch agus Infheistíochta an Chláir Oibre Nua don Mheánmhuir lena n‑áirítear trí bhíthin thionscnaimh Fhoireann na hEorpa, rannchuideofar chun na Tosaíochtaí Comhpháirtíochta a bhaint amach. Cuid thábhachtach de chomhar an Aontais leis an Éigipt is ea na tionscnaimh sin agus cuidíonn siad lenár leasanna agus earraí coiteanna Meánmhara a chosaint.

               Dréachtaíodh Tosaíochtaí Comhpháirtíochta an Aontais agus na hÉigipte tar éis dul i ndlúthchomhairle le seirbhísí ábhartha an Choimisiúin agus le hionadaithe Bhallstáit an Aontais i Meitheal na Comhairle um an Magraib agus an Maisreic agus tar éis caibidlíocht le hAireacht Gnóthaí Eachtracha na hÉigipte.

               4.Bunús dlí

               4.1.Bunús dlí don nós imeachta

               4.1.1.Na Prionsabail

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Áirítear leis an gcoincheap ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht atá i gceist. Áirítear leis freisin ionstraimí nach bhfuil éifeacht cheangailteach leo faoin dlí idirnáisiúnta, ach ‘a d’fhéadfadh tionchar cinntitheach a imirt ar ábhar na reachtaíochta a ghlacfaidh reachtóir an Aontais Eorpaigh’
                  8
               .

               4.1.2.Feidhm maidir leis an gcás seo

               Is comhlacht í Comhairle Comhlachais an Aontais Eorpaigh agus na hÉigipte a bunaíodh le comhaontú, eadhon an Comhaontú Eora-Mheánmhara lena mbunaítear comhlachas idir na Comhphobail Eorpacha agus a mBallstáit, de pháirt, agus Poblacht Arabach na hÉigipte, den pháirt eile, ar comhaontú é a síníodh é an 25 Meitheamh 2001 agus a tháinig i bhfeidhm an 1 Meitheamh 2004.

               An gníomh a iarrtar ar Chomhairle Comhlachais an Aontais Eorpaigh agus na hÉigipte a ghlacadh, is gníomh é a bhfuil éifeachtaí dlíthiúla leis. D’fhéadfadh an gníomh atá beartaithe tionchar cinntitheach a imirt ar ábhar reachtaíocht an Aontais Eorpaigh, eadhon: beartas an Aontais maidir le comhar um fhorbairt i leith na hÉigipte. Is amhlaidh atá toisc go ndéanfaidh Tosaíochtaí Comhpháirtíochta an Aontais Eorpaigh agus na hÉigipte an caidreamh a bheidh ann amach anseo idir an tAontas agus an Éigipt a threorú agus toisc go mbeidh siad ina mbonn eolais ag an gcaidreamh sin, lena n‑áirítear clársceidealú na cabhrach i gcomhthéacs an chomhair um fhorbairt faoin Ionstraim nua um Chomharsanacht, Forbairt agus Comhar Idirnáisiúnta (NDICI), le linn na tréimhse 2021-2027. Leis an ngníomh atá beartaithe ní fhorlíontar ná ní leasaítear creat institiúideach an Chomhaontaithe.

               Dá bhrí sin, is é Airteagal 218(9) CFAE an bunús dlí don nós imeachta le haghaidh an chinnidh atá beartaithe.

               4.2.Bunús dlí substainteach

               4.2.1.Na Prionsabail

               An bunús dlí substainteach atá le cinneadh faoi Airteagal 218(9) CFAE, braitheann sé go príomha ar chuspóir agus ábhar an ghnímh atá beartaithe agus a bhfuiltear ag glacadh seasamh thar ceann an Aontais ina leith. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh‑chomhpháirt agus an ceann eile mar aidhm theagmhasach nó mar chomhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, eadhon an bunús dlí a éilítear de réir na príomhaidhme nó na príomh‑chomhpháirte.

               4.2.2.Feidhm maidir leis an gcás seo

               Baineann príomhchuspóir agus príomhábhar an ghnímh atá beartaithe le comhar le tríú tír faoi chuimsiú comhaontú comhlachais agus Bheartas Comharsanachta na hEorpa. Na bearta ar beartaíodh iad a ghlacadh, baineann siad go ginearálta leis na limistéir iomlána a chumhdaítear leis an gComhaontú Comhlachais agus tá sé d’aidhm acu an comhlachas idir na Páirtithe a chur chun feidhme agus a dhoimhniú a thuilleadh. Fágann sé sin nach mór an réimse ina bhfuil an cinneadh atá á chonspóid a chinneadh i bhfianaise an Chomhaontaithe Comhlachais ina iomláine. Dá bhrí sin, is é Airteagal 217 CFAE an bunús dlí substainteach don chinneadh atá beartaithe.

               4.3.Conclúid

               Ba cheart Airteagal 217 a bheith ina bhunús dlí le haghaidh an chinnidh atá beartaithe, i gcomhar le hAirteagal 218(9) CFAE.

               5.Foilsiú an ghnímh atá beartaithe

               Ós rud é leis an ngníomh ó Chomhairle Comhlachais an Aontais Eorpaigh agus na hÉigipte go leasófar Tosaíochtaí Comhpháirtíochta an Aontais Eorpaigh agus na hÉigipte a bhí ann roimhe arna nglacadh ag Comhairle Comhlachais an Aontais Eorpaigh agus na hÉigipte an 25 Iúil 2017
                  9
               , is iomchuí é a fhoilsiú in Iris Oifigiúil an Aontais Eorpaigh tar éis a ghlactha.

               2022/0136 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh thar ceann an Aontais Eorpaigh sa Chomhairle Comhlachais a bunaíodh leis an gComhaontú Eora-Mheánmhara lena mbunaítear comhlachas idir na Comhphobail Eorpacha agus a mBallstáit, de pháirt, agus Poblacht Arabach na hÉigipte, den pháirt eile, maidir le Tosaíochtaí Comhpháirtíochta an Aontais Eorpaigh agus na hÉigipte a ghlacadh

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 217, i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)An Comhaontú Eora-Mheánmhara lena mbunaítear comhlachas idir na Comhphobail Eorpacha agus a mBallstáit, de pháirt, agus Poblacht Arabach na hÉigipte, den pháirt eile (‘an Comhaontú’), síníodh é an 25 Meitheamh 2001 agus tháinig sé i bhfeidhm an 1 Meitheamh 2004
                  10
               .

               (2)De bhun Airteagal 76 den Chomhaontú Eora-Mheánmhara, féadfaidh an Chomhairle Comhlachais cinntí a ghlacadh chun cuspóirí an Chomhaontaithe a bhaint amach, agus féadfaidh sí moltaí iomchuí a dhéanamh. Le linn an naoú cruinniú de Chomhairle Comhlachais an Aontais Eorpaigh agus na hÉigipte, tá an Chomhairle le moladh maidir le Tosaíochtaí Comhpháirtíochta an Aontais Eorpaigh agus na hÉigipte a ghlacadh.

               (3)Is iomchuí an seasamh atá le glacadh thar ceann an Aontais i gComhairle Comhlachais an Aontais Eorpaigh agus na hÉigipte a bhunú, ós rud é gur gníomh é a mbeidh éifeachtaí dlíthiúla leis.

               (4)Tá sé de chuspóir ag an ngníomh atá beartaithe an chomhpháirtíocht idir an tAontas Eorpach agus an Éigipt le linn na tréimhse 2021-2027 a threorú agus a bheith ina bhonn eolais ag an gcomhpháirtíocht sin. Tá comhpháirtíocht sheanbhunaithe ag an Aontas Eorpach agus an Éigipt. D’fhonn an caidreamh láidir ilghnéitheach idir an dá chomhpháirtí a neartú a thuilleadh, sainaithníodh Tosaíochtaí Comhpháirtíochta chun tacú le cur chun feidhme Chomhaontú Comhlachais an Aontais Eorpaigh agus na hÉigipte.

               TAR ÉIS AN CINNEADH SEO A GHLACADH:

               Airteagal 1

               An seasamh atá le glacadh thar ceann an Aontais Eorpaigh sa naoú cruinniú de Chomhairle Comhlachais an Aontais Eorpaigh agus na hÉigipte, beidh sé bunaithe ar an dréachtmholadh ó Chomhairle Comhlachais an Aontais Eorpaigh agus na hÉigipte lena nglactar Tosaíochtaí Comhpháirtíochta an Aontais Eorpaigh agus na hÉigipte atá i gceangal leis an gCinneadh seo.

               Airteagal 2

               Is chuig an gCoimisiún agus Ardionadaí an Aontais do Ghnóthaí Eachtracha agus don Bheartas Slándála a dhírítear an Cinneadh seo.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        An Comhaontú Eora-Mheánmhara lena mbunaítear Comhlachas idir na Comhphobail Eorpacha agus a mBallstáit, de pháirt, agus Poblacht Arabach na hÉigipte, den pháirt eile; IO L 304; 30.9.2004

                     (2)

                        Teachtaireacht Chomhpháirteach chuig Parlaimint na hEorpa, chuig an gComhairle, chuig Coiste Eacnamaíoch agus Sóisialta na hEorpa agus chuig Coiste na Réigiún: Athbhreithniú ar Bheartas Comharsanachta na hEorpa SWD(2015) 500

                     (3)

                        https://www.consilium.europa.eu/media/47296/1011-12-20-euco-conclusions-en.pdf

                     (4)

                        JOIN(2021) 2 final

                     (5)

                        SWD(2021) 23 final

                     (6)

                        https://ec.europa.eu/neighbourhood-enlargement/news_corner/news/new-agenda-mediterranean‑council-approves-conclusions-renewed-partnership-southern_en

                     (7)

                     Rún 70/1 ó na Náisiúin Aontaithe I mbun athraithe:

                      Clár Oibre 2030 don Fhorbairt Inbhuanaithe

                     (8)

                        Breithiúnas ón gCúirt Bhreithiúnais an 7 Deireadh Fómhair 2014, an Ghearmáin v an Chomhairle, C-399/12, ECLI:EU:C:2014:2258, míreanna 61 go 64.

                     (9)

                        Moladh Uimh. 1/2017 ó Chomhairle Comhlachais an Aontais Eorpaigh agus na hÉigipte an 25 Iúil 2017 lena gcomhaontaítear Tosaíochtaí Comhpháirtíochta an Aontais Eorpaigh agus na hÉigipte; IO L 255/26; 3.10.2017.

                     (10)

                        An Comhaontú Eora-Mheánmhara lena mbunaítear Comhlachas idir an Comhphobal Eorpach agus a Bhallstáit, de pháirt, agus Poblacht Arabach na hÉigipte, den pháirt eile; IO L 304; 30.9.2004

    ---documentbreak---

               AN COIMISIÚN EORPACH
            An Bhruiséil,29.4.2022
            COM(2022) 191 final

            IARSCRÍBHINN
            a ghabhann leis an
            Togra le haghaidh CINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh sa Chomhairle Comhlachais a bunaíodh leis an gComhaontú Eora-Mheánmhara lena mbunaítear comhlachas idir na Comhphobail Eorpacha agus a mBallstáit, de pháirt, agus Poblacht Arabach na hÉigipte, den pháirt eile, maidir le Tosaíochtaí Comhpháirtíochta an Aontais Eorpaigh agus na hÉigipte a ghlacadh

               IARSCRÍBHINN

               MOLADH UIMH. 1 ÓN NAOÚ CRUINNIÚ DE CHOMHAIRLE COMHLACHAIS AN AONTAIS EORPAIGH AGUS NA hÉIGIPTE

               an [LL/MM/2022] lena gcomhaontaítear Tosaíochtaí Comhpháirtíochta an Aontais Eorpaigh agus na hÉigipte

               TÁ COMHAIRLE COMHLACHAIS AN AONTAIS EORPAIGH AGUS NA hÉIGIPTE,

               Ag féachaint don Chomhaontú Eora-Mheánmhara lena mbunaítear Comhlachas idir na Comhphobail Eorpacha agus a mBallstáit, de pháirt, agus Poblacht Arabach na hÉigipte, den pháirt eile,

               De bharr an mhéid seo a leanas:

               (1)An Comhaontú Eora-Mheánmhara lena mbunaítear comhlachas idir na Comhphobail Eorpacha agus a mBallstáit, de pháirt, agus Poblacht Arabach na hÉigipte, den pháirt eile, síníodh é an 25 Meitheamh 2001 agus tháinig sé i bhfeidhm an 1 Meitheamh 2004;

               (2)Le hAirteagal 76 den Chomhaontú Eora-Mheánmhara, tugtar de chumhacht don Chomhairle Comhlachais cinntí iomchuí a ghlacadh chun cuspóirí an Chomhaontaithe a bhaint amach, agus moltaí iomchuí a dhéanamh;

               (3)De réir Airteagal 86 den Chomhaontú Eora-Mheánmhara, déanfaidh na Páirtithe na bearta ginearálta nó sonracha is gá chun a n‑oibleagáidí faoin gComhaontú a chomhlíonadh agus féachfaidh siad chuige go mbaintear amach na cuspóirí a leagtar amach sa Chomhaontú.

               (4)Leis an athbhreithniú ar Bheartas Comharsanachta na hEorpa, moladh céim nua rannpháirtíochta le comhpháirtithe, rud a d’fhágfadh gur mhó an bhraistint úinéireachta a bheadh ag an dá thaobh;

               (5)Chomhaontaigh an tAontas agus an Éigipt a gcomhpháirtíocht a chomhdhlúthú trí shraith tosaíochtaí a chomhaontú le haghaidh na tréimhse 2021-2027 agus é mar aidhm leo aghaidh a thabhairt ar na dúshláin choiteanna atá roimh an Aontas agus an Éigipt agus leasanna comhpháirteacha a chur chun cinn.

               (6)Chomhaontaigh na Páirtithe sa Chomhaontú Eora-Mheánmhara ar théacs Thosaíochtaí Comhpháirtíochta an Aontais Eorpaigh agus na hÉigipte, rud a bheidh ina thaca le cur chun feidhme an Chomhaontaithe Eora-Mheánmhara, lena ndíreofar ar chomhar maidir le leasanna coiteanna a sainaithníodh go comhpháirteach,

               AG MOLADH LEIS SEO:

               Airteagal 1

               Molann an Chomhairle Comhlachais go gcuirfidh na Páirtithe chun feidhme Tosaíochtaí Comhpháirtíochta an Aontais Eorpaigh agus na hÉigipte mar a leagtar amach iad san Iarscríbhinn.

               Airteagal 2

               Cuirfear Tosaíochtaí Comhpháirtíochta an Aontais Eorpaigh agus na hÉigipte dá dtagraítear in Airteagal 1 in ionad Thosaíochtaí Comhpháirtíochta an Aontais Eorpaigh agus na hÉigipte ar moladh iad a chur chun feidhme le Moladh Uimh. 1/2017 ón gComhairle Comhlachais an 25 Iúil 2017.

               Airteagal 3

               Tiocfaidh an Moladh seo i bhfeidhm lá a ghlactha.

               Arna dhéanamh sa xx, [lá mí bliain].

               Thar ceann na Comhairle Comhlachais

               An Cathaoirleach

               ***

               Tosaíochtaí Comhpháirtíochta an Aontais Eorpaigh agus na hÉigipte 2021-2027

               I. Réamhrá

               Tá sé d’aidhm ag na Tosaíochtaí Comhpháirtíochta seo aghaidh a thabhairt ar na dúshláin choiteanna atá roimh an Aontas agus an Éigipt, leasanna comhpháirteacha a chur chun cinn, cobhsaíocht fhadtéarmach agus forbairt inbhuanaithe a ráthú ar an dá thaobh den Mheánmhuir agus an comhar a threisiú agus acmhainneacht neamhshaothraithe an chaidrimh a bhaint amach. Sna Tosaíochtaí Comhpháirtíochta sin tugtar aird ar leith ar threisiú an chomhair arna threorú le ‘Fís na hÉigipte 2030 maidir le Straitéis um Fhorbairt Inbhuanaithe’ agus le Beartas Comharsanachta athbhreithnithe na hEorpa a leagtar amach i gClár Oibre nua an Aontais don Mheánmhuir
                  1
                agus sa Phlean Eacnamaíoch agus Infheistíochta do Chomharsana an Deiscirt
                  2
                a ghabhann leis, mar aon leis an gComhaontú Glas don Eoraip agus Conclúidí ón gComhairle maidir le Comhpháirtíocht athnuaite le Comharsanacht an Deiscirt an 16 Aibreán 2021
                  3
               , agus tugtar aird ar leith ar dhrochthionchar socheacnamaíoch phaindéim COVID‑19 a mhaolú lena n‑áirítear téarnamh glas digiteach cuimsitheach athléimneach. Le Comhaontú Comhlachais an Aontais Eorpaigh agus na hÉigipte, socraítear an creat ginearálta le haghaidh an chomhair agus le haghaidh na dTosaíochtaí Comhpháirtíochta. Treoraítear na Tosaíochtaí Comhpháirtíochta le Clár Oibre 2030 don Fhorbairt Inbhuanaithe
                  4
               , le Spriocanna Forbartha Inbhuanaithe na Náisiún Aontaithe, le Comhaontú Pháras maidir leis an athrú aeráide mar aon le gealltanas comhroinnte do luachanna uilechoiteanna an daonlathais, don smachta reachta agus don urraim do chearta an duine. Thairis sin, tá siad ag teacht leis an sprioc a luadh sna conclúidí ón gComhairle Eorpach an 10 go dtí an 11 Nollaig 2020
                  5
                maidir leis an tosaíocht straitéiseach de chuid an Aontais go mbeadh Comharsanacht an Deiscirt daonlathach, níos cobhsaí, níos glaise agus níos rathúla.

               II. Tosaíochtaí

               Ba cheart do na Tosaíochtaí Comhpháirtíochta rannchuidiú le gnóthú spriocanna na ndaoine ar an dá thaobh den Mheánmhuir, go háirithe maidir le forbairt inbhuanaithe chuimsitheach, ceartas sóisialta, deiseanna post cuibhiúil, rathúnas eacnamaíoch agus dálaí maireachtála atá feabhsaithe go mór a áirithiú. Is iad príomhghnéithe na spriocanna sin an fás cuimsitheach arb í an nuálaíocht atá mar bhonn leis, rialachas éifeachtach rannpháirteach arna rialú leis an smacht reachta, cearta an duine agus saoirsí bunúsacha, lena n‑áirítear cearta sóisialta agus saothair, cumhachtú na mban d’fhonn an comhionannas inscne a bhaint amach, agus cearta an linbh. Cuirtear san áireamh sna tosaíochtaí freisin ról an Aontais agus ról na hÉigipte mar ghníomhaithe idirnáisiúnta agus tá sé mar aidhm acu comhar déthaobhach agus comhar réigiúnach agus idirnáisiúnta na ngníomhaithe sin a fheabhsú araon. Maidir le nascacht níos fearr idir an tAontas agus an Éigipt, agus aird ar leith á tabhairt ar an tsoghluaisteacht chliste, soghluaisteacht uathoibrithe agus leictreonach, digitiú agus an geilleagar glas, uirlisí tábhachtacha a bheidh iontu lena gcuirfear deiseanna nua comhair ar fáil sa chomhthéacs sin. Le cur chun feidhme na dtionscnamh suaitheanta de chuid Phlean Eacnamaíoch agus Infheistíochta an Chláir Oibre Nua don Mheánmhuir lena n‑áirítear trí bhíthin thionscnaimh Fhoireann na hEorpa, rannchuideofar chun na Tosaíochtaí Comhpháirtíochta a bhaint amach. Cuid thábhachtach de chomhar an Aontais leis an Éigipt is ea na tionscnaimh sin agus cuidíonn siad lenár leasanna agus earraí coiteanna Meánmhara a chosaint.

               Chuir paindéim COVID‑19 dúshlán roimh na córais náisiúnta cúraim sláinte agus bhí tionchar mór aici ar an ngeilleagar agus ar an tsochaí. Oibreoidh an tAontas agus an Éigipt i ndlúthchomhar ar mhaithe le téarnamh socheacnamaíoch fadtéarmach agus leis an bhforbairt inbhuanaithe. Tá sé mar aidhm ag an dá pháirtí na sochair a uasmhéadú maidir le téarnamh na ngeilleagar tar éis COVID‑19 agus na hiarmhairtí a d’fhéadfadh a bheith ann a mhaolú.

               Ar an mbealach sin, treorófar an chomhpháirtíocht leis na tosaíochtaí uileghabhálacha seo a leanas:

               1. Geilleagar agus Forbairt Shóisialta Nua-Aimseartha Inbhuanaithe na hÉigipte

               Oibreoidh an tAontas agus an Éigipt i gcomhar mar phríomh‑chomhpháirtithe chun na spriocanna socheacnamaíocha a leagtar amach in ‘Fís 2030 – Straitéis um Fhorbairt Inbhuanaithe’ de chuid na hÉigipte a chur chun cinn, agus aird ar leith á tabhairt ar riachtanais maidir leis an bhforbairt inbhuanaithe.

               a)An athléimneacht a neartú, an rathúnas a chothú agus tacú leis an aistriú go geilleagar digiteach glas

               Tá an Éigipt tiomnaithe d’inbhuanaitheacht fhadtéarmach shocheacnamaíoch a bhaint amach trí, inter alia, timpeallacht níos fabhraí a chruthú don fhás cuimsitheach agus poist chuibhiúla tháirgiúla a chruthú, go háirithe don óige agus do mhná, lena n‑áirítear trí rannpháirtíocht na hearnála neamhfhoirmiúil sa gheilleagar foirmiúil a spreagadh. I gcás na hinbhuanaitheachta fadtéarmaí eacnamaíoch, is éard a bheidh i gceist bearta chun spás fioscach níos mó a chruthú chun a straitéis um fhorbairt inbhuanaithe a chur chun feidhme ar bhealach níos fearr, fóirdheontais agus cánachas a athchóiriú, ról na hearnála príobháidí a neartú agus cúinsí gnó a fheabhsú chun níos mó infheistíocht dhíreach eachtrach a mhealladh, lena n‑áirítear trí bhíthin beartas trádála níos oscailte agus níos inbhuanaithe agus trí thacú le príomhthionscadail bhonneagair amhail córas iompair éifeachtúil iontaofa agus inbhuanaithe a fhorbairt. I bhfianaise a thábhachtaí atá forbairt fiontar beag agus meánmhéide (FBManna) ar mhaithe le fás inbhuanaithe cuimsitheach, leanfaidh an earnáil sin de ról lárnach a bheith aici maidir leis an gcomhar idir an tAontas agus an Éigipt. Thairis sin, tacóidh an tAontas le hiarrachtaí na hÉigipte maidir leis an riarachán poiblí a athchóiriú agus dea-rialachas, lena n‑áirítear trí staidreamh ardcháilíochta a chur chun cinn agus an réabhlóid dhigiteach agus na samhlacha nua gnó agus sochaíocha gaolmhara á gcur san áireamh.

               Leanfaidh an tAontas de ról tábhachtach a bheith aige chun tacú le timpeallacht an ghnó agus leis an bhfás eacnamaíoch inbhuanaithe lena n‑áirítear trí bhíthin tionscnaimh shuaitheanta nithiúla in earnálacha tosaíochta, amhail: modhanna iompair inbhuanaithe agus bonneagair iompair phoiblí a fhorbairt agus comhthacaíocht a thabhairt d’aistriú na hÉigipte chuig soghluaisteacht leictreach. I gcomhréir le gnóthú Straitéis um Fhorbairt Inbhuanaithe 2030 ag an Éigipt, déanfaidh an tAontas a thacaíocht a leathnú chun aistriú na hÉigipte chuig geilleagar glas a chumhdach freisin, lena n‑áirítear forbairt inbhuanaithe na hearnála uisce agus na hearnála talmhaíochta. Sa chomhthéacs sin, tacóidh an tAontas freisin le feabhas a chur ar an mbonneagar digiteach agus go háirithe le rochtain uilíoch ar líonraí feabhsaithe inacmhainne slána mar aon le feasacht a mhúscailt agus faisnéis agus eolas a mhalartú maidir le bagairtí cibearshlándála.

               Ós rud é go sainaithníonn an tAontas agus an Éigipt a thábhachtaí atá taighde agus nuálaíocht ar mhaithe le dul chun a sochaithe, rachaidh siad i gcomhar níos mó in earnálacha sa taighde agus sa nuálaíocht agus i bhforbairt teicneolaíochtaí digiteacha, lena n‑áirítear an intleacht shaorga agus an chibearshlándáil agus an ceart chun príobháideachais á chosaint san am céanna. Sa chomhthéacs sin, chuir an Éigipt agus an tAontas i dtábhacht an spéis atá acu maidir leis an gcomhar a threisiú i roinnt gníomhaíochtaí ábhartha taighde agus ardoideachais, lena n‑áirítear faoi chuimsiú na gclár Fís Eorpach, Erasmus+, PRIMA agus Ardán Réigiúnach Taighde agus Nuálaíochta an Aontais don Mheánmhuir.

               I bhfianaise oidhreacht luachmhar éagsúil na hÉigipte, agus i ngeall ar a mhéid a rannchuidíonn earnáil an chultúir agus na turasóireachta le forbairt eacnamaíoch na tíre, le hOlltáirgeacht Intíre (OTI), le fostaíocht, le cúlchistí malairte eachtraí agus leis an tsochaí i gcoitinne, cuirfear béim ar leith ar an nasc idir cultúr, caomhnú na hoidhreachta cultúrtha agus forbairt eacnamaíoch. Oibreoidh an tAontas agus an Éigipt i gcomhar, inter alia, chun bealaí a shainaithint chun an oidhreacht chultúrtha a chosaint agus a chaomhnú, an oidhreacht inláimhsithe agus dholáimhsithe araon, agus chun gníomhaíochtaí ábhartha comhair chomhpháirtigh a mholadh sa réimse sin. Chun aghaidh a thabhairt ar thionchar diúltach phaindéim COVID‑19 in earnáil na turasóireachta san Éigipt, oibreoidh an tAontas agus an Éigipt le chéile chun deiseanna sa réimse sin a fheabhsú.

               b) An trádáil agus an infheistíocht

               Is comhpháirtithe trádála tábhachtacha iad an tAontas agus an Éigipt. Sainaithneoidh an dá thaobh go comhpháirteach cuir chuige oiriúnacha chun feabhas a chur ar an gcaidreamh déthaobhach trádála agus infheistíochta, chun feabhas a chur ar iomaíochas agus chun rochtain earraí agus seirbhísí ar na margaí lena mbaineann a áirithiú i gcomhréir le rialacháin na hEagraíochta Domhanda Trádála (EDT) agus le Comhaontú Comhlachais an Aontais Eorpaigh agus na hÉigipte mar aon le tuilleadh rannpháirtíocht na hÉigipte i slabhraí luacha réigiúnacha agus domhanda.

               Oibreoidh an tAontas agus an Éigipt i ndlúthchomhar chun moltaí comhroinnte praiticiúla coiteanna a chur ar fáil d’fhonn cúnamh a thabhairt don Éigipt a hiomaíochas agus a trédhearcacht margaidh a mhéadú, an caidreamh trádála agus infheistíochta atá ann cheana a neartú, agus a áirithiú go n‑urramaítear ina n‑iomláine forálacha Chomhaontú Comhlachais an Aontais Eorpaigh agus na hÉigipte maidir le trádáil agus iomaíochas, agus go gcuirtear an Comhaontú chun feidhme ar bhealach a fhágann go mbainfear a acmhainneacht iomlán amach. Chun sláinte agus sábháilteacht tomhaltóirí a chosaint ar bhealach níos fearr, tacóidh an tAontas le córais inbhuanaithe bia a athrú ó bhonn, chomh maith le creataí éifeachtacha a fhorbairt maidir le sábháilteacht an tomhaltóra, agus rialacháin EDT, caighdeáin sláintíochta agus fíteashláintíochta arna gcomhaontú go hidirnáisiúnta agus rialacha agus prionsabail ábhartha de chuid an Aontais á gcur san áireamh. Oibreoidh an dá thaobh i ndlúthchomhar chun infheistíochtaí Eorpacha a mhealladh agus a fheabhsú, go háirithe trí thimpeallacht fhabhrach don infheistíocht a chumasú agus trí dheiseanna a mheas, amhail Crios Eacnamaíoch Chanáil Suaise, trí bhíthin beartas trádála níos oscailte agus níos inbhuanaithe agus tríd an gcreat rialála a fheabhsú.

               Tacóidh an tAontas le beartais na hÉigipte maidir le ríomhthráchtáil, trádáil dhigiteach agus rialáil iomaíochta a chur chun cinn agus maidir lena hacmhainneacht infheistíochta a fheabhsú trí fheabhas a chur ar chúinsí gnó agus forbairt Straitéis na hÉigipte um Theicneolaíocht Faisnéise agus Cumarsáide Ghlas (TFC).

               c) Forbairt shóisialta agus ceartas sóisialta

               Tacaíonn an tAontas le hiarrachtaí na hÉigipte chun forbairt shóisialta agus ceartas sóisialta agus idirphlé fónta cuimsitheach a chur chun cinn agus a athchóiriú agus chun aghaidh a thabhairt ar na dúshláin shóisialta agus dhéimeagrafacha a bhaineann le fás mear an daonra, lena n‑áirítear ganntanas uisce agus leochaileacht slándála bia. Áirítear leis sin acmhainní daonna na tíre a threisiú, go háirithe an óige, mná agus leanaí. Tacóidh an tAontas le hiarrachtaí na hÉigipte chun cosaint eacnamaíoch agus shóisialta daoine atá i staideanna leochaileacha san Éigipt a chothú, go háirithe na daoine sin atá neamhchosanta ar thionchair dhiúltacha fhéideartha na n‑athchóirithe eacnamaíocha agus na n‑iarmhairtí ar shuaití seachtracha amhail paindéim COVID‑19 trí bhíthin bearta sábháilteachta sóisialta cuimsitheacha agus trí bhíthin cláir spriocdhírithe cosanta sóisialta atá i gcomhréir le spriocanna thionscnamh Decent life (Haya Karima) agus spriocanna an chláir Takaful agus an chláir Karama. Tabharfar aird ar leith ar chur chun cinn chumhachtú na mban agus ról na mban agus na gcailíní sa tsochaí agus sa gheilleagar mar a léirítear i Straitéis Náisiúnta 2030 um Chumhachtú na mBan. Thairis sin, leanfaidh an tAontas agus an Éigipt den fhorbairt chuimsitheach shocheacnamaíoch tuaithe agus uirbeach a chur chun cinn, mar aon le feabhas a chur ar sholáthar seirbhísí, tacú leis an oideachas ardcháilíochta nua-aimseartha, agus, d’fhonn a bheith in ann oiriúnú d’éilimh mhargadh an tsaothair, scileanna digiteacha agus litearthacht dhigiteach an phobail a fheabhsú, mar aon leis an ngairmoiliúint agus an oiliúint theicniúil, agus córais cúraim sláinte.

               Oibreoidh an tAontas agus an Éigipt i gcomhar in earnáil na sláinte d’fhonn an brú atá ar sheirbhísí sláinte i ngeall ar COVID‑19 a laghdú, agus oibreoidh siad i gcomhar i ndáil le vacsaíní d’fhonn tacú le huaillmhianta na hÉigipte a bheith ina mol réigiúnach maidir le táirgeadh agus onnmhairiú chuig an Afraic agus chuig an Meánoirthear. Roinnfidh an tAontas Eorpach an taithí atá aige maidir le clúdach sláinte cuimsitheach agus cúram sláinte níos fearr a bhunú.

               d) Fuinneamh, an comhshaol agus gníomhú ar son na haeráide

               Oibreoidh an tAontas agus an Éigipt i gcomhar i ndáil le héagsúlú foinsí fuinnimh agus an t‑aistriú i dtreo geilleagar íseal-astaíochtaí, agus aird ar leith á tabhairt ar fhoinsí fuinnimh in‑athnuaite, gníomhaíochtaí maidir le héifeachtúlacht fuinnimh, agus aistriú de réir a chéile i dtreo modhanna iompair ísealcharbóin agus inbhuanaithe ar talamh agus sa loingseoireacht mhuirí agus san eitlíocht shibhialta. Arna iarraidh sin do rialtas na hÉigipte, tacóidh an tAontas lena hiarrachtaí a straitéis fuinnimh chomhtháite a thabhairt cothrom le dáta, ar straitéis í a bhfuil sé d’aidhm aici ceanglais na tíre maidir le forbairt inbhuanaithe a chomhlíonadh agus astaíochtaí gás ceaptha teasa a laghdú. Tríd an idirphlé maidir le haeráid agus fuinneamh a neartú idir an tAontas agus an Éigipt, rannchuideofar chun príomhréimsí comhair a shainaithint. D’fhéadfaí a áireamh leis sin tacú le hiarrachtaí na hÉigipte maidir le bheith ina mol fuinnimh sa réigiún agus béim á leagan ar an bhfuinneamh in‑athnuaite, ar an gcomhar leanúnach faoi chuimsiú Fhóram Gáis an Mheánmhara Thoir, agus ar chur chun feidhme tionscadal fuinnimh lena ngabhann tairbhe fhrithpháirteach, lena n‑áirítear tionscadail idirnaisc idir an Éigipt agus an tAontas.

               Oibreoidh an tAontas agus an Éigipt i gcomhar freisin maidir le taighde comhpháirteach, comhroinnt taithí agus dea-chleachtais, aistrithe teicneolaíochta agus maidir leis an gcomhar foréigiúnach (laistigh den Mheánmhuir) a chur chun cinn, agus aird chuí á tabhairt ar chaomhnú na n‑éiceachóras muirí sa Mheánmhuir.

               Feabhsóidh an tAontas agus an Éigipt comhar chun coincheap na héiceathurasóireachta a chur chun cinn, lena n‑áirítear an bhithéagsúlacht a chosaint san Éigipt agus sa Mheánmhuir, go háirithe i ndáil le bainistiú na dtearmann dúlra agus chun acmhainní nádúrtha díghrádaithe a athbhunú.

               Oibreoidh an tAontas agus an Éigipt i gcomhar chun an ghníomhaíocht ar son na haeráide agus an ghníomhaíocht chomhshaoil ar mhaithe le forbairt inbhuanaithe a chur chun cinn i gcomhréir leis na gealltanais a thug siad faoi UNFCCC, faoi Chomhaontú Pháras agus faoi na cinntí maidir leis an aeráid a rinneadh i nGlaschú. Tacóidh an tAontas le cur chun feidhme Rannchuidithe arna gCinneadh go Náisiúnta de chuid na hÉigipte i réimsí an mhaolaithe agus an oiriúnaithe lena n‑áirítear trí bhíthin an mhaoinithe don aeráid. Thairis sin, oibreoidh an tAontas agus an Éigipt i gcomhar chun na spriocanna a shainaithnítear inter alia, i gClár Oibre 2030 um Fhorbairt agus i gCreat Sendai um Laghdú Rioscaí Tubaiste a bhaint amach.

               Tacóidh an tAontas le hiarrachtaí na hÉigipte maidir lena haistriú glas a chothú, leis an bhfás glas agus poist ghlasa a chruthú, le barr feabhais a chur ar acmhainn agus úsáid a foinsí fuinnimh, lena meascán fuinnimh a éagsúlú a thuilleadh trí bhíthin fuinneamh in‑athnuaite agus éifeachtúlacht fuinnimh, le rialachas a neartú agus le bealaí forbartha atá neamhdhíobhálach don chomhshaol a leagan síos.

               Tacóidh an tAontas leis an Éigipt i ndáil le maoiniú inbhuanaithe a chur chun cinn, lena n‑áirítear bannaí glasa, leis na caighdeáin inbhuanaitheachta comhshaoil a ghlacadh ina punann infheistíochta intíre, chomh maith le cur lena cumas fuinneamh in‑athnuaite a tháirgeadh agus a onnmhairiú i bhfoirm leictreachais agus hidrigine in‑athnuaite go háirithe.

               I bhfianaise na bagartha a bhaineann le ganntanas uisce ar an leibhéal náisiúnta agus ar an leibhéal réigiúnach, tacóidh an tAontas leis an Éigipt i mbainistiú acmhainní uisce mar aon le réimsí eile leasa choitinn amhail caomhnú na bithéagsúlachta, sláintíocht, bainistiú dramhaíola soladaí, lena n‑áirítear truailleáin thionsclaíocha a laghdú, bainistiú dramhaíola ceimicí agus guaisí, agus fású agus díghrádú talún a chomhrac. Tá an Éigipt agus an tAontas ag fiosrú na ndeiseanna a chuirtear ar fáil san Aontas don Réigiún Meánmhuirí (Ufm) maidir le comhar i ndáil leis an aeráid, an comhshaol agus an geilleagar gorm.

               Neartóidh an tAontas agus an Éigipt an comhar chun aistriú chuig córais bhia inbhuanaithe, lena n‑áirítear bainistiú inbhuanaithe na talmhaíochta agus iascach, agus caomhnú tosca táirgthe nádúrtha chun slándáil an tsoláthair bia a neartú.

               2. Comhpháirtithe i ndáil leis an mBeartas Eachtrach

               a) An chomharsanacht chomhchoiteann agus níos faide i gcéin a chobhsú

               Na coinbhleachtaí agus na géarchéimeanna i réigiún na Meánmhara, is príomhbhacainn iad ar an gcobhsaíocht pholaitiúil agus ar an bhforbairt inbhuanaithe. Maidir le hiarrachtaí comhpháirteacha an Aontais agus na hÉigipte chun coinbhleachtaí a chosc agus a réiteach, comhar slándála a chur chun cinn, iarmhairtí coinbhleachtaí a mhaolú agus aghaidh a thabhairt ar na bunchúiseanna atá leo, is tosaíochtaí ríthábhachtacha iad, dá bhrí sin, chun ár bpobail a chosaint agus chun go mbeidh rath orthu. Is rud tábhachtach í an chomhpháirtíocht idir an tAontas agus an Éigipt ar mhaithe le cobhsaíocht agus rathúnas na Meánmhara, an Mheánoirthir agus na hAfraice agus leis an gcomhar idir an tAontas agus an Éigipt beidh sé d’aidhm fós aige rannchuidiú leis na coinbhleachtaí a réiteach, an tsíocháin a chothú, an comhtháthú eacnamaíoch réigiúnach a dhoimhniú agus dul i ngleic le dúshláin pholaitiúla agus eacnamaíocha sna réigiúin sin.

               I bhfianaise threoshuíomh straitéiseach na comhpháirtíochta, tá an tAontas agus an Éigipt tiomanta don chomhar a threisiú i ndáil leis an mbeartas eachtrach ar leibhéal na n‑eagraíochtaí déthaobhacha, réigiúnacha agus idirnáisiúnta, go háirithe i bhfóraim na Náisiún Aontaithe agus i bhfóraim iltaobhacha, lena n‑áirítear an tAontas don Réigiún Meánmhuirí mar aon le Léig na Stát Arabach (LSA) agus an tAontas Afracach a bhfuil an Éigipt mar bhall dóibh. Tá an tAontas agus an Éigipt tiomanta freisin dul i gcomhar faoi chuimsiú na gcruinnithe Aireachta bliantúla idir an tAontas agus Comharsanacht an Deiscirt mar a mholtar sna Conclúidí ón gComhairle maidir le Comhpháirtíocht athnuaite le Comharsanacht an Deiscirt – Clár Oibre Nua don Mheánmhuir. Áirítear ar na tosaíochtaí iarrachtaí athnuaite tacú leis na hIosraelaigh agus na Palaistínigh teacht ar réiteach i bPróiseas Síochána an Mheánoirthir (MEPP), rud a thógfaidh ar phríomhról an Aontais agus na hÉigipte sa chomhthéacs sin. I réigiún na Meánmhara Thoir, feabhsóidh an Éigipt agus an tAontas agus a Bhallstáit, inter alia an comhar réigiúnach i gcomhréir leis an dlí idirnáisiúnta, lena n‑áirítear Coinbhinsiún na Náisiún Aontaithe maidir le Dlí na Farraige (UNCLOS). Oibreoidh an Éigipt agus an tAontas go comhpháirteach i ndáil leis na rúin ábhartha ón gComhairle Slándála a chur chun feidhme, go háirithe maidir le MEPP, mar aon leis an Libia agus an tSiria. Thairis sin, tá an Éigipt ina hóstach ar Ionad Athfhoirgníochta agus Forbartha Iar-Choinbhleachta an Aontais agus ar cheanncheathrú LAS, lena leanfaidh an tAontas den chomhar a dhoimhniú agus a leathnú. Thairis sin, féachfaidh an tAontas agus an Éigipt le comhar níos fearr a fhorbairt sa réimse iltaobhach agus maidir le mórdhúshláin réigiúnacha agus idirnáisiúnta a bhfuil tionchar acu ar an dá pháirtí lena n‑áirítear gníomhú ar son na haeráide.

               I bhfianaise an róil lárnaigh atá ag an Éigipt san fhorbairt dhomhanda agus na huaillmhianta breise atá aici maidir leis an méid sin, ceann de na spriocanna a bheidh ag an gcomhar idir an tAontas agus an Éigipt comhpháirtíocht an Aontais Eorpaigh agus na hÉigipte a leathnú sa réigiún máguaird, lena n‑áirítear san Afraic, i réimsí leasa fhrithpháirtigh agus trí bhíthin tionscnaimh amhail Fóram Aswan um Shíocháin agus Forbairt Inbhuanaithe. Is príomhthosaíocht don Aontas agus don Éigipt é teacht ar chomhaontú idirnáisiúnta a luaithe is féidir i gcomhréir le Dearbhú Prionsabal 2015 agus leis an dlí idirnáisiúnta maidir le saincheist Dhamba na hAetóipe chun slándáil uisce na hÉigipte a chosaint agus chun síocháin agus cobhsaíocht a chur chun cinn sa réigiún máguaird. Le comhaontú idirnáisiúnta atá bunaithe ar shocrú caibidlithe rannchuideofar le deis a dhéanamh den díospóid sin chun infheistíochtaí eachtracha a mhealladh agus chun cur leis an gcobhsaíocht i gcás thíortha an réigiúin agus le haghaidh na milliún daoine. Tá an tAontas réidh chun tacú leis an bpróiseas faoi cheannas an Aontais Afracaigh i gcomhar leis na comhpháirtithe idirnáisiúnta, lena n‑áirítear an tAontas, agus chun ról níos gníomhaí a ghlacadh, más úsáideach agus más inmhianaithe sin do na páirtithe, trína thaithí maidir le bainistiú acmhainní comhroinnte uisce a chur chun tosaigh de réir an dlí idirnáisiúnta. Thairis sin, tacaíonn an tAontas Eorpach agus an Éigipt le tograí chun comhar idir-réigiúnach a fhorbairt, lena n‑áirítear comhar tríthaobhach san Afraic.

               b) Comhar maidir le bainistiú géarchéime agus freagairt ar ghéarchéim

               Ina gcomharsanacht chomhchoiteann agus níos faide i gcéin, neartóidh an tAontas Eorpach agus an Éigipt an comhar agus comhairliúcháin agus malartú taithí maidir le bainistiú agus cosc géarchéime, ar bhonn déthaobhach agus réigiúnach araon, lena n‑áirítear trí bhíthin Ionad Idirnáisiúnta Chaireo um Réiteach Coinbhleacht, Síochánaíocht agus Cothú na Síochána (CCCPA), chun aghaidh a thabhairt ar na dúshláin chasta atá ann don tsíocháin, don chobhsaíocht agus don fhorbairt, ar dúshláin iad a eascraíonn as coinbhleacht, as an athrú aeráide, as tubaistí nádúrtha agus as eipidéimí, lena n‑áirítear trí COVAX. Cuirfear feabhas ar an athléimneacht in aghaidh an athraithe aeráide agus ar an oiriúnú don athrú aeráide, lena n‑áirítear trí infheistiú i mbearta coisctheacha agus tríd an gcomhar a threisiú maidir le cosaint shibhialta agus bainistiú riosca tubaiste.

               3. Feabhas a chur ar an gcobhsaíocht

               Chomhchuspóir ag an Aontas agus ag an Éigipt is ea an chobhsaíocht ina sochaithe agus sa réigiún máguaird. Cearta an duine, cearta sibhialta, polaitiúla, eacnamaíocha, sóisialta, saothair agus cultúrtha, mar a leagtar amach iad sa dlí idirnáisiúnta um chearta an duine, sa Chonradh ar an Aontas Eorpach, agus i bprionsabail an daonlathais a chumhdaítear i mBunreacht na hÉigipte, tá siad fíor-riachtanach maidir le cobhsaíocht an dá pháirtí, agus is luachanna coiteanna iad atá mar bhunchloch le haghaidh stát daonlathach nua-aimseartha. Athdhearbhaíonn an Éigipt agus an tAontas a ngealltanas an daonlathas, saoirsí bunúsacha agus cearta an duine, comhionannas inscne agus comhionannas deiseanna a chur chun cinn mar chearta bunreachtúla de chuid a saoránach uile, i gcomhréir lena n‑oibleagáidí idirnáisiúnta mar bhonn don chobhsaíocht agus don tslándáil fhadtéarmach. Ghlac an Éigipt céimeanna tábhachtacha trí dheireadh a chur leis an Stát Éigeandála in 2021 agus trí Straitéis Náisiúnta na hÉigipte maidir le Cearta an Duine (2021-2026) a eisiúint. Leis an Straitéis Náisiúnta, agus na ceithre phríomhréimse a ghabhann léi, athdhearbhaítear cuspóir náisiúnta na hÉigipte gach ceart sibhialta, polaitiúil, eacnamaíoch, sóisialta agus cultúrtha a bhaint amach ar mhaithe le cobhsaíocht, dul chun cinn agus forbairt inbhuanaithe sa tír. Sa chomhthéacs sin, tabharfaidh an tAontas tacaíocht don Éigipt chun na cearta agus na cuspóirí sin a chur chun feidhme.

               a)An dea-rialachas agus stát daonlathach nua-aimseartha

               Athdhearbhaíonn an Éigipt agus an tAontas a ngealltanas maidir le cuntasacht, an smacht reachta, urramú iomlán chearta an duine agus saoirsí bunúsacha agus freagairt d’éilimh a saoránach a áirithiú. Leis na gealltanais sin, treorófar tacaíocht bhreise an Aontais maidir le hiarrachtaí na hÉigipte chun cur le hinniúlacht na n‑institiúidí stáit ar mhaithe le hathchóiriú éifeachtach na hearnála poiblí, agus chun cur le hinniúlacht na n‑institiúidí forfheidhmithe dlí chun slándáil gach duine a áirithiú. I gcomhréir leis an dlí idirnáisiúnta agus leis na dea-chleachtais idirnáisiúnta, feabhsóidh an tAontas Eorpach agus an Éigipt an comhar maidir le nua-chóiriú earnáil an cheartais, agus maidir le fothú acmhainní, go háirithe maidir leis an teicneolaíocht nua-aimseartha a chur i bhfeidhm, an t‑éilliú, an chalaois, sciúradh airgid a chomhrac agus dul i ngleic le haisghabháil fáltais ón gcoireacht. Déanfaidh an tAontas agus an Éigipt machnamh freisin ar chomhar breithiúnach a fhorbairt in ábhair shibhialta agus choiriúla agus ar chaibidlíocht a dhéanamh maidir le comhaontuithe comhair idir an Éigipt agus gníomhaireachtaí forfheidhmithe dlí an Aontais Eorpaigh. Oibreoidh an tAontas Eorpach agus an Éigipt i gcomhar freisin chun ardleibhéal cosanta sonraí pearsanta a áirithiú i gcomhréir le caighdeáin idirnáisiúnta maidir le cosaint sonraí.

               Le comhar parlaiminteach idir an tAontas agus an Éigipt, lena n‑áirítear trí bhíthin malartuithe struchtúrtha idir coistí agus grúpaí parlaiminteacha, treiseofar an comhar agus cuirfear an chomhthuiscint chun cinn. Tacóidh an tAontas Eorpach le hiarrachtaí na hÉigipte seirbhísí poiblí ar gach leibhéal a phleanáil agus a sholáthar, mar aon le comhionannas a áirithiú a thuilleadh i ndeiseanna eacnamaíocha, sóisialta agus polaitiúla agus an lánpháirtiú sóisialta do chách a chur chun cinn.

               b)Slándáil agus sceimhlitheoireacht

               Is comhchuspóir í an tslándáil. Bagairtí ar chreatlach sóisialta na náisiún ar fud an dá thaobh den Mheánmhuir is ea an sceimhlitheoireacht agus an t‑antoisceachas foréigneach atá fabhrach don sceimhlitheoireacht. Cuireann siad slándáil agus dea-bhail ár saoránach i mbaol go mór. Is sprioc choiteann de chuid an Aontais Eorpaigh agus na hÉigipte é na bagairtí sin a chomhrac, ar páirtithe iad ar féidir leo sin a dhéanamh trí bhíthin cur chuige cuimsitheach. Leis sin thabharfaí aghaidh ar bhunchúiseanna na sceimhlitheoireachta agus cearta an duine agus saoirsí bunúsacha á n‑urramú ina n‑iomláine, chun an radacú a chomhrac agus a chosc agus chun an fhorbairt shocheacnamaíoch a chur chun cinn. Comhaontaíonn an tAontas agus an Éigipt gur gá oibriú i gcomhar le chéile chun tacú leis an idirphlé idirchreidmheach, d’fhonn prionsabail bhráithreachas an duine a chomhdhlúthú, chun an leas is mó a bhaint as na bunchlocha coiteanna maidir le cultúr na síochána agus san am céanna chun diúltú don fhoréigean i measc daoine, agus an chaoinfhulaingt reiligiúnach a chur chun cinn agus an tsaoirse reiligiúin nó creidimh a chosaint. Leanann an tAontas Eorpach agus an Éigipt de bheith tiomanta don chomhar maidir leis an gcomhrac i gcoinne an antoisceachais agus aon chineál idirdhealaithe, lena n‑áirítear Ioslamófóibe, ciníochas agus seineafóibe.

               Feabhsóidh an tAontas agus an Éigipt an comhar oibríochtúil i réimsí a bhaineann leis an tslándáil agus leis an bhfrithsceimhlitheoireacht, lena n‑áirítear an tslándáil eitlíochta agus an tslándáil chosanta mar aon leis an acmhainneacht chun coireacht eagraithe trasteorann a chosc agus a chomhrac amhail smuigleáil imirceach, gáinneáil ar dhaoine lena n‑áirítear gáinneáil ar leanaí, gáinneáil ar earraí cultúir agus aiseag maoine cultúir ar a ndearnadh gáinneáil aindleathach i gcomhréir leis an dlí idirnáisiúnta, an trádáil i ndrugaí aindleathacha, maoiniú sceimhlitheoireachta agus sciúradh airgid.

               Chomhaontaigh an dá pháirtí a gcomhar a neartú i réimse chur chun feidhme Chlár Gníomhaíochta na Náisiún Aontaithe chun Trádáil Aindleathach i Mionairm agus in Airm Éadroma a Chomhrac, lena n‑áirítear trí thaithí, oiliúint agus gníomhaíochtaí fothaithe acmhainneachta eile a mhalartú.

               c) An imirce agus an tsoghluaisteacht

               Cuireann an tAontas Eorpach agus an Éigipt i dtreis a thábhachtaí atá sé leanúint de bheith ag obair le chéile chun aghaidh a thabhairt go comhpháirteach ar bhealach éifeachtúil éifeachtach ar na dúshláin a bhaineann leis an imirce neamhrialta, mar aon le gach gné eile a bhaineann leis an imirce agus an tsoghluaisteacht, lena n‑áirítear an imirce dhleathach, i gcomhréir le hinniúlachtaí an Aontais Eorpaigh agus na mBallstát, trí bhíthin comhpháirtíochtaí cuimsitheacha saincheaptha lena ngabhann tairbhe fhrithpháirteach, agus de réir mheon an dearbhaithe pholaitiúil ó Chruinniú Mullaigh Vaileite agus ó Phlean Comhpháirteach Gníomhaíochta Vaileite, chomh maith le haird a thabhairt ar an Teachtaireacht ón gCoimisiún i ndáil leis an gComhshocrú Nua maidir le hImirce agus Tearmann
                  6
               .

               Leanfaidh an tAontas Eorpach de thacaíocht a thabhairt d’iarrachtaí rialtas na hÉigipte a creat rialachais um imirce agus tearmann a neartú agus maoiniú a shlógadh faoi na hionstraimí ábhartha go tráthúil. I dtaca le torthaí dearfacha na hÉigipte maidir le sreabha imirce neamhrialta a láimhseáil, is díol sásaimh don Aontas Eorpach na torthaí céanna agus tógfaidh sé orthu trí leanúint de thacaíocht a thabhairt d’iarrachtaí na hÉigipte an imirce neamhrialta a chosc agus a chomhrac, bainistiú teorainneacha a neartú mar aon le gáinneáil agus smuigleáil daoine a chomhrac, lena n‑áirítear íospartaigh na gáinneála a shainaithint agus cúnamh a thabhairt dóibh.

               Tá an tAontas Eorpach agus an Éigipt tiomanta do chosaint chearta na n‑imirceach, na n‑iarrthóirí tearmainn agus na ndídeanaithe, agus lánurraim á tabhairt do dhlí chearta an duine agus don dlí um dhídeanaithe. Féachfaidh an tAontas le tacú le hacmhainneacht na hÉigipte chun na cearta sin a choimirciú agus an acmhainneacht sin a neartú, mar aon le cosaint a chur ar fáil, i gcomhréir le caighdeáin idirnáisiúnta, agus chun rochtain ar sheirbhísí bunúsacha a chur ar fáil, amhail seirbhísí sláinte agus oideachais, lena n‑áirítear le haghaidh dídeanaithe, imirceach agus iarrthóirí tearmainn. Féachfaidh an tAontas Eorpach lena chomhar leis an Éigipt maidir le hathlonnú deonach a fheabhsú. Cothóidh agus éascóidh an tAontas Eorpach agus an Éigipt an comhar maidir le sainaithint, filleadh, lena n‑áirítear maidir le filleadh deonach cuidithe, athligean isteach agus ath‑lánpháirtiú inbhuanaithe imirceach neamhrialta chuig a dtír thionscnaimh. Fiosróidh an tAontas Eorpach agus an Éigipt réimsí comhair maidir le bainistiú teorainneacha.

               Beidh an méid sin i gcomhréir leis an gcomhar maidir le haghaidh a thabhairt ar bhunchúiseanna na himirce neamhrialta agus an easáitithe éigeantais ó thríú tíortha agus maidir leis na cúiseanna sin a chomhrac, go háirithe an choinbhleacht agus an éagobhsaíocht, an tearcfhorbairt, an bhochtaineacht, agus an dífhostaíocht – mar aon leis an obair ar thionchair dhiúltacha an athraithe aeráide agus an triomaigh a dhíothú. Beidh an méid sin bunaithe, inter alia, ar dheiseanna socheacnamaíocha a fhorbairt, go háirithe deiseanna níos fearr do dhaoine óga, trí bhíthin tionscnaimh cruthaithe post i gcomhthéacs an téarnaimh tar éis COVID‑19.

               Le soghluaisteacht ordúil, shábháilte, rialta agus fhreagrach daoine, lena n‑áirítear chun críoch oideachais agus imirce daoine oilte á seachaint san am céanna, is féidir go rannchuideofar le forbairt scileanna agus eolais, rud a d’fhéadfadh, ina dhiaidh sin, rannchuidiú le forbairt na hÉigipte. D’fhéadfadh sé freisin naisc inbhuanaithe a chruthú idir lucht saothair ardoilte san Aontas Eorpach agus san Éigipt i gcomhréir le hinniúlachtaí an Aontais agus na mBallstát.

               III. Prionsabail an chomhair

               Tríd an ngné dhaonna a chur chun cinn mar aon le teagmhálacha idirphearsanta, treiseofar na naisc, agus ar an gcaoi sin déanfar an chomhpháirtíocht idir an tAontas Eorpach agus an Éigipt a chomhdhlúthú. Is gné fhíor-riachtanach de na Tosaíochtaí Comhpháirteacha iad an chuntasacht fhrithpháirteach agus an fhreagracht chomhroinnte i leith mhuintir na hEorpa agus na hÉigipte.

               Ba cheart dul i ngleic le saincheisteanna leasa choitinn freisin trí bhíthin comhar neartaithe réigiúnach agus foréigiúnach (Theas‑Theas). I ndáil leis sin, oibreoidh an tAontas Eorpach agus an Éigipt le chéile faoi chuimsiú UfM agus trí bhíthin Fhondúireacht Anna Lindh, go háirithe maidir le hidirphlé traschultúrtha.

               Léiríodh gur uirlis luachmhar é cultúr an idirphlé chun an meas frithpháirteach a fhorbairt. Beidh sé fíor-riachtanach an t‑idirphlé a dhoimhniú maidir le saincheisteanna amhail an daonlathas, cearta an duine, an fhorbairt shocheacnamaíoch, trádáil, infheistíocht agus saincheisteanna leasa choitinn réigiúnacha agus idirnáisiúnta. Leis an idirphlé, soláthrófar na modhanna chun bunús a thabhairt leis an gcomhpháirtíocht agus chun machnamh a dhéanamh ar a doimhneacht agus ar a bhfuil bainte amach aici.

               I gcomhréir le tosaíochtaí rialtas na hÉigipte, saincheist leathan síos tríd na Tosaíochtaí Comhpháirteacha is ea an bhéim ar an óige –ar a mbraitheann cobhsaíocht fhadtéarmach ár sochaithe – agus an bhéim ar mhná. Is príomhchuspóir é an óige agus mná a chumhachtú agus na huirlisí dlíthiúla agus praiticiúla a thabhairt dóibh chun go mbeidh siad in ann ról iomchuí a ghlacadh sa tsochaí trí bheith rannpháirteach i ngeilleagar agus rialachas a dtíre. Leanfaidh an tAontas agus an Éigipt de thaithí a mhalartú maidir le hidirdhealú agus foréigean in aghaidh na mban a chomhrac agus comhionannas inscne a chur chun cinn, chomh maith leis an gcuimsiú a chur chun cinn agus deiseanna a chur ar fáil do dhaoine óga.

               Comhaontaíonn an tAontas Eorpach agus an Éigipt go bhfuil ról tábhachtach éifeachtach ag an tsochaí shibhialta maidir le cur chun feidhme a dtosaíochtaí comhpháirtíochta agus le rialachas trédhearcach rannpháirteach ar stát nua-aimseartha daonlathach agus gur féidir leis an tsochaí shibhialta tacú leis an bpróiseas forbartha inbhuanaithe san Éigipt. Oibreoidh siad leis an tsochaí shibhialta chun rannchuidiú go héifeachtach leis an bpróiseas forbartha eacnamaíoch, polaitiúil agus sóisialta i gcomhréir le Bunreacht na hÉigipte agus leis an reachtaíocht náisiúnta lena mbaineann.

               IV. Conclúid

               Ar mhaithe leis an gcomhúinéireacht, shainigh an tAontas Eorpach agus an Éigipt na Tosaíochtaí Comhpháirtíochta sin go comhpháirteach. I gcomhghaol leis an athbhreithniú ar an gClár Oibre don Mheánmhuir agus ar na Conclúidí ón gComhairle, déantar foráil maidir le hathbhreithniú meántéarma in 2024, chun meastóireacht a dhéanamh ar thionchar na dTosaíochtaí Comhpháirtíochta agus chun iad a oiriúnú, más gá. Leanfaidh an Coiste Comhlachais agus an Chomhairle Comhlachais de bheith ina bpríomhchomhlachtaí, a dhéanfaidh an measúnú foriomlán ar chur chun feidhme na dTosaíochtaí Comhpháirtíochta ar bhonn bliantúil.

                     (1)

                        JOIN(2021) 2 final

                     (2)

                        SWD(2021) 23 final

                     (3)

                        https://ec.europa.eu/neighbourhood-enlargement/news_corner/news/new-agenda-mediterranean-council-approves-conclusions-renewed-partnership-southern_en

                     (4)

                     Rún 70/1 ó na Náisiúin Aontaithe I mbun athraithe:

                      Clár Oibre 2030 don Fhorbairt Inbhuanaithe

                     (5)

                     https://www.consilium.europa.eu/media/47296/1011-12-20-euco-conclusions-en.pdf

                     (6)

                        COM(2020) 609 final


               AN COIMISIÚN EORPACH
            An Bhruiséil,29.4.2022
            COM(2022) 202 final
            2022/0144(NLE)

            Togra le haghaidh
            CINNEADH ÓN gCOMHAIRLE
            an seasamh atá le glacadh thar ceann an Aontais i gCoiste um Rialú Stáit ar Chalafoirt Mheabhrán Comhthuisceana Pháras um Rialú Stáit ar Chalafoirt maidir le ballraíocht Chónaidhm na Rúise san eagraíocht

               MEABHRÁN MÍNIÚCHÁIN

               1.Comhthéacs an togra

               Leagtar amach córas an Aontais maidir le Rialú Stáit ar Chalafoirt i dTreoir 2009/16/CE (arna leasú). Tá Rialú Stáit ar Chalafoirt san Aontas bunaithe ar struchtúr Mheabhrán Comhthuisceana Pháras maidir le Rialú Stáit ar Chalafoirt atá ann ó 1982 i leith. Cuimsíonn Treoir 2009/16/CE (an leagan leasaithe) nósanna imeachta agus uirlisí Mheabhrán Comhthuisceana Pháras. Tá Ballstáit mhuirí uile an Aontais chomh maith le Ceanada, an Íoslainn an Iorua, Cónaidhm na Rúise agus an Ríocht Aontaithe rannpháirteach i Meabhrán Comhthuisceana Pháras. Níl an tAontas Eorpach ina chomhalta de Mheabhrán Comhthuisceana Pháras.

               Chun go mbeidh feidhm san Aontas ag Rialú Stáit ar Chalafoirt ba cheart méid áirithe cinntí a ghlacadh gach bliain i gcomhthéacs Mheabhrán Comhthuisceana Pháras. Glactar na cinntí sin de chomhthoil ag an gCoiste bliantúil um Rialú Stáit ar Chalafoirt (PSCC) a thagann le chéile gach bliain i mí na Bealtaine. De bhua Threoir 2009/16/CE beidh na cinntí arna ndéanamh ag comhlacht inniúil iomchuí Mheabhrán Comhthuisceana Pháras ceangailteach ar Bhallstáit an Aontais.

               De bhun Airteagal 218(9) den Chonradh ar Fheidhmiú an Aontais Eorpaigh, maidir leis an seasamh atá le glacadh thar ceann an Aontais in eagraíochtaí idirnáisiúnta amhail Meabhrán Comhthuisceana Pháras, i gcás ina n‑iarrfar ar na heagraíochtaí sin gníomhartha a ghlacadh a mbeidh éifeachtaí dlíthiúla leo, ní mór an seasamh sin a ghlacadh le Cinneadh ón gComhairle, ar thogra ón gCoimisiún.

               Tar éis ionradh Chónaidhm na Rúise ar an Úcráin, an 14 Márta 2022, fuair Rúnaíocht Mheabhrán Comhthuisceana Pháras litir ó Aire Bonneagair na hÚcráine, an tUasal Oleksandr Kubrakov. Sa litir, iarrtar ar Mheabhrán Comhthuisceana Pháras (i) gan longa a bhfuil bratach na hÚcráine ar foluain acu a choinneáil go míchuí i ndiaidh cigireachtaí maidir le rialú Stáit ar chalafoirt, (ii) Cónaidhm na Rúise a eisiamh ó Mheabhrán Comhthuisceana Pháras agus (iii) gan deimhnithe arna n‑eisiúint thar ceann Údarás Muirí Chónaidhm na Rúise a aithint.

               Maidir leis an gcéad iarraidh gan soithí na hÚcráine a choinneáil go míchuí, an 2 Márta 2022 d’eisigh Meabhrán Comhthuisceana Pháras PSCircular 101 (Treoir maidir le hAisdúichiú Maraithe mar gheall ar an staid san Úcráin) ina dtugtar aghaidh ar an ábhar sin. Cuireann PSCircular 101 na húdaráis comhaltaí ar an eolas go bhfuil gá le solúbthacht a chur i bhfeidhm agus cúrsaí mar atá siad i láthair na huaire, lena n‑áirítear maidir le haisdúichiú maraithe, an Coinbhinsiún Oibreachais Mhuirí 2006, deimhnithe arna n‑eisiúint faoin gCoinbhinsiún Idirnáisiúnta maidir le Caighdeáin Oiliúna, Deimhniúcháin agus Faire do Mharaithe, 1978 agus teastais leighis. Is féidir le Meabhrán Comhthuisceana Pháras tuilleadh coigeartuithe a dhéanamh ar PSCircular 101, i gcás ina bhfágfaidh forbairtí gur gá é sin a dhéanamh.

               I ndáil leis an iarraidh maidir le ballraíocht Chónaidhm na Rúise i Meabhrán Comhthuisceana Pháras, ba cheart a thabhairt faoi deara go ndearnadh Cónaidhm na Rúise a eisiamh ó rochtain ar uirlis spriocdhírithe agus bunachar sonraí cigireachta THETIS PSC agus óna n‑úsáid, dá bhforáiltear faoi Airteagal 24 de Threoir 2009/16/CE. Ciallaíonn sé sin go bhfuil srian mór ar rannpháirtíocht Chónaidhm na Rúise in obair Mheabhrán Comhthuisceana Pháras cheana féin agus, mura bhfuil rochtain aici ar an mbunachar sin, nach féidir le Cónaidhm na Rúise a cuid oibleagáidí faoi Mheabhrán Comhthuisceana Pháras a chomhlíonadh go héifeachtach ná cur le hobair an Mheabhráin Tuisceana.

               Cé go bhfuil comhdhearcadh ann i measc Bhallstáit an Aontais gur cheart gníomhú in aghaidh Chónaidhm na Rúise, níl aon nós imeachta ná sásra sa Mheabhrán ná in aon cheann de na treoracha beartais chun comhaltaí a bhaint de Mheabhrán Comhthuisceana Pháras. Seachas Cónaidhm na Rúise a eisiamh, na comhaltaí sin a léirigh tuairim, chuir siad in iúl gurbh fhearr leo ballraíocht Chónaidhm na Rúise a chur ar fionraí go dtí go bhfógrófar a mhalairt. Cé go mbeadh an éifeacht dhlíthiúil láithreach cosúil le héifeacht an eisiaimh, níl sé sin chomh buan céanna. Dá gcuirfí ballraíocht Chónaidhm na Rúise ar fionraí, d’fhéadfaí tuilleadh machnaimh a dhéanamh ar an ngá atá ann í a eisiamh go hiomlán ó Mheabhrán Comhthuisceana Pháras agus d’fhéadfaí é a fhreaschur má thagann athrú ar na cúinsí. Níl aon fhoráil sa Mheabhrán, áfach, maidir le ballraíocht a chur ar fionraí ach oiread.

               Tá sé molta ag cathaoirleach Mheabhrán Comhthuisceana Pháras nós imeachta i scríbhinn a chur i gcrích chun cinneadh a dhéanamh maidir le ballraíocht Chónaidhm na Rúise a chur ar fionraí roimh an gcruinniú bliantúil den Choiste um Rialú Stáit ar Chalafoirt (PSCC55) a bheidh ar siúl ón 16-20 Bealtaine 2022. Is amhlaidh atá ionas nach mbainfidh an cheist íogair seo aird de chruinniú PSCC55.

               2.An seasamh atá le glacadh thar ceann an Aontais

               I bhfianaise a thromchúisí atá an staid, is iomchuí an méid seo a leanas a dhéanamh: (i) aontú leis an gcur chuige a leagtar amach i mír 5 de dhoiciméad PSCC55/11.1 gan longa a bhfuil bratach na hÚcráine ar foluain acu a choinneáil go míchuí i ndiaidh cigireachtaí maidir le rialú Stáit ar chalafoirt, (ii) ballraíocht Chónaidhm na Rúise i Meabhrán Comhthuisceana Pháras a chur ar fionraí mar fhreagairt ar ionradh gan chúis gan údar na Rúise ar an Úcráin i gcomhréir le hAirteagal 62(3) de Choinbhinsiún Vín maidir le Dlí na gConarthaí (iii) aontú leis an gcur chuige a leagtar amach i mír 7 de dhoiciméad PSCC55/11.1 maidir le dí‑aithint deimhnithe reachtúla a d’eisigh Cónaidhm na Rúise.

               Is togra é an téacs atá i gceangal leis seo maidir le seasamh an Aontais faoi Airteagal 218(9) CFAE, ar togra é nach mór don Chomhairle a ghlacadh ina dhiaidh sin. Is é is aidhm dó sin teacht ar chomhaontú maidir le gníomh a leagtar amach i ndoiciméad Mheabhrán Comhthuisceana Pháras PSCC55/11.1. Tá sainiúlachtaí sheasamh an Aontais i gceangal leis an dréachtchinneadh ón gComhairle mar an Iarscríbhinn.

               Tugtar, le Treoir 2009/16/CE, nósanna imeachta, uirlisí agus gníomhaíochtaí Mheabhrán Comhthuisceana Pháras, go héifeachtach, faoi raon feidhme dhlí an Aontais. Dá bhrí sin, tagann Meabhrán Comhthuisceana Pháras faoi inniúlacht sheachtrach eisiach an Aontais de bhua an choir dheireanaigh d’Airteagal 3(2) CFAE.

               3.Bunús dlí

               Tá an Cinneadh seo a leanas bunaithe ar an gConradh ar Fheidhmiú an Aontais Eorpaigh, agus go háirithe Airteagal 100(2), i gcomhar le hAirteagal 218(9) lena bhforáiltear go nglacfaidh an Chomhairle, ar thogra ón gCoimisiún, cinneadh lena mbunófar na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo. Beidh feidhm aige sin maidir leis an seasamh a ghlacfaidh na Ballstáit, ag gníomhú dóibh go comhpháirteach chun leas an Aontais, i gcomhthéacs Mheabhrán Comhthuisceana Pháras.

               Is í Treoir 2009/16/CE ó Pharlaimint na hEorpa agus ón gComhairle an 23 Aibreán 2009 maidir le rialú Stáit ar chalafoirt (arna leasú) an bunús dlí lena mbunaítear na prionsabail nach mór do na Ballstáit cloí leo laistigh de PSCC Mheabhrán Comhthuisceana Pháras.

               Is gníomhartha a bhfuil éifeachtaí dlíthiúla leo iad na gníomhartha atá le glacadh i gcomhthéacs Mheabhrán Comhthuisceana Pháras. Tá éifeachtaí dlíthiúla ag na gníomhartha atá beartaithe toisc gur féidir leo tionchar cinntitheach a imirt ar ábhar reachtaíocht an Aontais, eadhon Treoir 2009/16/CE. Is amhlaidh atá toisc go dtugtar, le Treoir 2009/16/CE, nósanna imeachta, uirlisí agus obair Mheabhrán Comhthuisceana Pháras, go héifeachtach, faoi raon feidhme dhlí an Aontais. Thairis sin, is gníomh de chineál eagrúcháin é ballraíocht Chónaidhm na Rúise i Meabhrán Comhthuisceana Pháras a chur ar fionraí, rud a imríonn tionchar ar an gcaoi a ndéantar cinntí laistigh de Mheabhrán Comhthuisceana Pháras.

               Leis na gníomhartha atá beartaithe, ní dhéantar creat institiúideach an Chomhaontaithe a fhorlíonadh ná a leasú. Dá bhrí sin, is é Airteagal 218(9) CFAE bunús dlí an nós imeachta don chinneadh atá beartaithe.

               2022/0144 (NLE)

               Togra le haghaidh

               CINNEADH ÓN gCOMHAIRLE

               an seasamh atá le glacadh thar ceann an Aontais i gCoiste um Rialú Stáit ar Chalafoirt Mheabhrán Comhthuisceana Pháras um Rialú Stáit ar Chalafoirt maidir le ballraíocht Chónaidhm na Rúise san eagraíocht

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh (CFAE), agus go háirithe Airteagal 100(2) de, i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)Síníodh Meabhrán Comhthuisceana um Rialú Stáit ar Chalafoirt (‘Meabhrán Comhthuisceana Pháras’) i bPáras an 26 Eanáir 1982 agus tháinig sé i bhfeidhm an 1 Iúil 1982. Tá 27 riarachán muirí ag Meabhrán Comhthuisceana Pháras (an Bheilg, an Bhulgáir, Ceanada, an Chróit, an Chipir, an Danmhairg, an Eastóin, an Fhionlainn, an Fhrainc, an Ghearmáin, an Ghréig, an Íoslainn, Éire, an Iodáil, an Laitvia, an Liotuáin, Málta, an Ísiltír, an Iorua, an Pholainn, an Phortaingéil, an Rómáin, Cónaidhm na Rúise, an tSlóivéin, an Spáinn, an tSualainn agus an Ríocht Aontaithe).  Níl an tAontas ina chomhalta de Mheabhrán Comhthuisceana Pháras.

               (2)Le Treoir 2009/16/CE ó Pharlaimint na hEorpa agus ón gComhairle
                  1
                leagtar amach córas dlí an Aontais maidir le rialú Stáit ar chalafoirt agus déantar athfhoirmliú agus athneartú ar an reachtaíocht a bhí roimhe seo ag an Aontas, reachtaíocht sa réimse sin atá i bhfeidhm ó 1995 i leith. Tá córas dlí an Aontais bunaithe ar Mheabhrán Comhthuisceana Pháras.

               (3)A mhéid a bhaineann le Ballstáit an Aontais, tugtar, le Treoir 2009/16/CE, nósanna imeachta, uirlisí agus gníomhaíochtaí Mheabhrán Comhthuisceana Pháras, go héifeachtach, faoi raon feidhme dhlí an Aontais. De bhua na Treorach sin, beidh cinntí áirithe arna ndéanamh ag comhlacht inniúil iomchuí Mheabhrán Comhthuisceana Pháras ceangailteach ar Bhallstáit an Aontais.

               (4)Is iomchuí an seasamh atá le glacadh thar ceann an Aontais i Meabhrán Comhthuisceana Pháras a bhunú, ós rud é go mbeidh na gníomhartha atá beartaithe in ann tionchar cinntitheach a imirt ar ábhar dhlí an Aontais, eadhon Treoir 2009/16/CE. De bhun Airteagal 218(9) CFAE, maidir leis an seasamh atá le glacadh thar ceann an Aontais i gcomhlacht arna bhunú le comhaontú, nuair a iarrtar ar an gcomhlacht sin gníomhartha a ghlacadh a mbeidh éifeachtaí dlíthiúla leo, tá an seasamh sin le glacadh le Cinneadh ón gComhairle, ar thogra ón gCoimisiún.

               (5)Ghlac an Chomhairle Eorpach a conclúidí an 24 Feabhra 2022, agus cháin sí go géar an fogha míleata gan chúis gan údar a thug Cónaidhm na Rúise faoin Úcráin. Ag an gcruinniú a bhí aici an 24-25 Márta 2022, leag an Chomhairle Eorpach amach go bhfuil an dlí idirnáisiúnta á shárú go mór ag cogadh foghach na Rúise i gcoinne na hÚcráine agus d’athdhearbhaigh sí an t‑éileamh go gcuirfeadh an Rúis stop láithreach leis an ionsaí míleata ar chríoch na hÚcráine.

               (6)I gcomhthéacs ionradh Chónaidhm na Rúise ar an Úcráin, an 14 Márta 2022, fuair Rúnaíocht Mheabhrán Comhthuisceana Pháras litir ó Aire Bonneagair na hÚcráine. Sa litir, iarrtar ar Mheabhrán Comhthuisceana Pháras gan soithí a bhfuil bratach na hÚcráine ar foluain acu a choinneáil go míchuí i ndiaidh cigireachtaí maidir le rialú Stáit ar chalafoirt, Cónaidhm na Rúise a eisiamh ó Mheabhrán Comhthuisceana Pháras agus gan deimhnithe arna n‑eisiúint thar ceann Údarás Muirí Chónaidhm na Rúise a aithint.

               (7)Maidir leis an gcéad iarraidh gan soithí na hÚcráine a choinneáil go míchuí, an 2 Márta 2022 d’eisigh Meabhrán Comhthuisceana Pháras PSCircular 101 (Treoir maidir le hAisdúichiú Maraithe mar gheall ar an staid san Úcráin) ina dtugtar aghaidh ar an ábhar sin. Cuireann PSCircular 101 na húdaráis comhaltaí ar an eolas go bhfuil gá le solúbthacht a chur i bhfeidhm agus cúrsaí mar atá siad i láthair na huaire, lena n‑áirítear maidir le haisdúichiú maraithe, an Coinbhinsiún Oibreachais Mhuirí 2006, deimhnithe arna n‑eisiúint faoin gCoinbhinsiún Idirnáisiúnta maidir le Caighdeáin Oiliúna, Deimhniúcháin agus Faire do Mharaithe, 1978 agus teastais leighis. Is féidir le Meabhrán Comhthuisceana Pháras tuilleadh coigeartuithe a dhéanamh ar PSCircular 101, i gcás ina bhfágfaidh forbairtí gur gá é sin a dhéanamh. Ba cheart an seasamh sin a chur in iúl d’údaráis na hÚcráine.

               (8)I ndáil leis an iarraidh maidir le ballraíocht Chónaidhm na Rúise, ba cheart a thabhairt faoi deara go ndearnadh Cónaidhm na Rúise a eisiamh ó rochtain ar uirlis spriocdhírithe agus bunachar sonraí cigireachta THETIS PSC agus óna n‑úsáid, dá bhforáiltear faoi Airteagal 24 de Threoir 2009/16/CE. Ciallaíonn sé sin go bhfuil srian mór cheana féin ar rannpháirtíocht Chónaidhm na Rúise in obair Mheabhrán Comhthuisceana Pháras agus, gan rochtain aici ar an mbunachar sin, nach féidir le Cónaidhm na Rúise a cuid oibleagáidí a chomhlíonadh go héifeachtach faoi Mheabhrán Comhthuisceana Pháras.

               (9)Níl aon nós imeachta ná sásra sa Mheabhrán ná in aon cheann de na treoracha beartais chun comhaltaí a bhaint de Mheabhrán Chomhthuisceana Pháras. Seachas Cónaidhm na Rúise a eisiamh ó Mheabhrán Chomhthuisceana Pháras, is rogha eile é a ballraíocht a chur ar fionraí go dtí go bhfógrófar a mhalairt. Cé go mbeadh an éifeacht láithreach cosúil le héifeacht an eisiaimh, níl sé sin chomh buan céanna. Mar sin féin, níor cuireadh aon fhoráil sa Mheabhrán maidir le ballraíocht a chur ar fionraí ach oiread. Má chuirtear ballraíocht Chónaidhm na Rúise ar fionraí, tugtar an deis tuilleadh machnaimh a dhéanamh ar an ngá atá ann í a eisiamh go hiomlán ó Mheabhrán Chomhthuisceana Pháras, agus d’fhéadfaí é a fhreaschur má thagann athrú ar na cúinsí.

               (10)Tá an tAontas Eorpach, mar ghníomhaí domhanda, i gcroílár iarrachtaí na Náisiún Aontaithe
                  2
                agus fóram agus próiseas iltaobhacha eile chun go mbeadh Cónaidhm na Rúise cuntasach as an ionradh gan chosaint gan údar ar an Úcráin, chun an t‑ionradh a aisiompú, agus chun a áirithiú go n‑urramófar go hiomlán ceannasacht, neamhspleáchas agus iomláine chríochach na hÚcráine laistigh de na teorainneacha dá cuid a aithnítear go hidirnáisiúnta. Is sárú tromchúiseach ar Airteagal 2(4) de Chairt na Náisiún Aontaithe é an gníomh fogha gan chúis gan údar a rinne an Rúis i gcoinne na hÚcráine, lena gcuirtear toirmeasc ar bhagairt nó ar úsáid fornirt i gcoinne iomláine chríochach nó neamhspleáchas polaitiúil aon Stáit.

               (11)I bhfianaise a bhfuil thuas, agus i bhfianaise a thromchúisí atá an staid, agus fad nach gcloíonn Cónaidhm na Rúise le prionsabail Chairt na Náisiún Aontaithe agus a hoibleagáidí idirnáisiúnta, is iomchuí ballraíocht Chónaidhm na Rúise i Meabhrán Comhthuisceana Pháras a chur ar fionraí i gcomhréir le hAirteagal 62(3) de Choinbhinsiún Vín maidir le Dlí na gConarthaí, mar fhreagairt ar ionradh gan chúis gan údar na Rúise ar an Úcráin.

               (12)Maidir leis an tríú hiarraidh gan teastais arna n‑eisiúint ag Riarachán Muirí Chónaidhm na Rúise a aithint, eisítear na Deimhnithe sin i gcomhréir leis na coinbhinsiúin idirnáisiúnta agus tá Cónaidhm na Rúise fós ina comhalta den Eagraíocht Mhuirí Idirnáisiúnta agus níl inniúlacht ag Meabhrán Comhthuisceana Pháras teastais den sórt sin a dhí‑aithint. Ba cheart an seasamh sin a chur in iúl d’údaráis na hÚcráine.

               (13)Ní páirtí conarthach é an tAontas Eorpach i Meabhrán Comhthuisceana Pháras. Dá thoradh sin, tá seasamh an Aontais le cur in iúl ag Ballstáit an Aontais atá ina gcomhaltaí de Mheabhrán Comhthuisceana Pháras, ag gníomhú dóibh go comhpháirteach.

               (14)Is gá, dá bhrí sin, a údarú do na Ballstáit gníomhú i gcomhréir leis an seasamh a ghlacfar thar ceann an Aontais.

               (15)Tá comhar le comhaltaí eile tríú tíortha de Mheabhrán Comhthuisceana Pháras (Ceanada, an Íoslainn, an Iorua agus an Ríocht Aontaithe) laistigh de PSCC riachtanach chun teacht ar chinneadh maidir le ballraíocht Chónaidhm na Rúise i Meabhrán Comhthuisceana Pháras a chur ar fionraí.

               TAR ÉIS AN CINNEADH SEO A GHLACADH:

               Airteagal 1

               An seasamh atá le glacadh thar ceann an Aontais i gcomhthéacs Mheabhrán Comhthuisceana Pháras um Rialú Stáit ar Chalafoirt, i ndáil le ballraíocht Chónaidhm na Rúise i Meabhrán Comhthuisceana Pháras, leagtar amach é san Iarscríbhinn a ghabhann leis an gCinneadh seo

               Airteagal 2

               Déanfaidh Ballstáit an Aontais atá ina gcomhaltaí de Mheabhrán Comhthuisceana Pháras, ag gníomhú go comhpháirteach dóibh, an seasamh dá dtagraítear in Airteagal 1 a chur in iúl.

               Airteagal 3

               Is chuig na Ballstáit a dhírítear an Cinneadh seo.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Treoir 2009/16/CE ó Pharlaimint na hEorpa agus ón gComhairle an 23 Aibreán 2009 maidir le rialú Stáit ar chalafoirt (IO L 131, 28.5.2009, lch. 57).

                     (2)

                        Féach Rún ES-11/1 ó Chomhthionól Ginearálta na Náisiún Aontaithe dar teideal ‘Gníomh fogha i gcoinne na hÚcráine’ ag an 11ú Seisiún Speisialta Éigeandála de Chomhthionól Ginearálta na Náisiún Aontaithe an 2 Márta 2022 agus Rún 49/1 ó Chomhairle na Náisiún Aontaithe um Chearta an Duine an 4 Márta 2022.

    ---documentbreak---

               AN COIMISIÚN EORPACH
            An Bhruiséil,29.4.2022
            COM(2022) 202 final

            IARSCRÍBHINN
            a ghabhann leis an
            Togra le haghaidh Cinneadh ón gComhairle
            an seasamh atá le glacadh thar ceann an Aontais i gCoiste um Rialú Stáit ar Chalafoirt Mheabhrán Comhthuisceana Pháras um Rialú Stáit ar Chalafoirt maidir le ballraíocht Chónaidhm na Rúise san eagraíocht

               IARSCRÍBHINN

               Maidir le Doiciméad PSCC55/11.1 de chuid PSCC55

               Is é seo a leanas seasamh an Aontais:

               (1)comhaontú leis an gcur chuige a leagtar amach i mír 5 de dhoiciméad PSCC55/11.1 i ndáil le coinneáil soithí faoi bhratach na hÚcráine i gcalafoirt Mheabhrán Comhthuisceana Pháras;

               (2)tacú ar bhonn gníomhach go gcuirfí ar fionraí Cónaidhm na Rúise ó Mheabhrán Comhthuisceana Pháras tar éis an fhogha mhíleata gan chúis gan údar a thug sí faoin Úcráin;

               (3)gach iarracht a dhéanamh teacht ar chomhthoil idir comhaltaí Mheabhrán Comhthuisceana Pháras seachas Cónaidhm na Rúise chun ballraíocht Chónaidhm na Rúise i Meabhrán Comhthuisceana Pháras a chur ar fionraí go dtí go bhfógrófar a mhalairt;

               (4)comhaontú leis an gcur chuige a leagtar amach i mír 7 de dhoiciméad PSCC55/11.1 i ndáil le dí‑aithint deimhnithe reachtúla arna n‑eisiúint ag Cónaidhm na Rúise.